Իսկ ընդհանուր առմամբ հայ ժողովուրդը միշտ էլ դարեր շարունակ իմաստուն իր բնազդով զգացել է, որ զենքի, պատերազմների, կռիվների, նվաճումների միջոցով չէ, որ ինքը պիտի ապրի. ինքը պիտի ապրի` իր դարավոր ու հարուստ մշակույթն ու լեզուն պահելու միջոցով միայն: Ու այսօր մենք ըստ արժանվույն պիտի գնահատենք ՀՀ սփյուռքի նախարարի ջանքերը, ում անմիջական նախաձեռնությամբ լեզվի տոնը օրենքի ուժ ստացավ խորհրդարանում: Հետևելով նաև ՅՈՒՆԵՍԿՕ-ի նախանշած օրվան` փետրվարի 21-ը հայտարարվեց Մայրենիի տոն, որն անպայման պիտի դառնա մեր ժողովրդի ավանդական լավագույն տոներից մեկը: